Igényfelmérés a Los Angeles-i olimpia médiarészvételére
A XXXIV. nyári olimpiai játékokat 2028. július 14. és július 30. között tartják meg Los Angelesben, és a sajtó számára hamarosan elkezdődik a hivatalos akkreditációs folyamat, amely a korábbi olimpiákhoz hasonlóan ezúttal is többlépcsős. Az első határidő (press by number) 2026. október 23. 

Kedves Kollégák! 
Elkezdődött az akkreditációs folyamat első szakasza a 2028-as Los Angeles-i olimpiára. Az úgynevezett Press by Number folyamat során várjuk azon médiumok jelentkezését, amelyek részt kívánnak venni a nyári olimpián. 
Magyarországnak a Nemzetközi Olimpiai Bizottság által meghatározott, erősen limitált számú, úgynevezett E és EP kategóriájú kvótája van (írott és online média valamint fotósok), amelyek elosztása a Magyar Olimpiai Bizottságon keresztül történik. A meghatározott kvótán felül nincs lehetőség további akkreditációk igénylésére, és mivel az engedélyezett kvóták számát nem csupán a csapat becsült létszáma és korábbi eredményessége határozza meg, hanem az olimpiai játékok rendező országához való közelség is, így a párizsi média-kvóták száma várhatóan csökken majd. 
A Magyar Olimpiai Bizottság tehát a Nemzetközi Olimpiai Bizottsággal közösen szeretné felmérni, hogy E- és EP kategóriában mely médiumok kívánnak újságírót, fotóst, médiamunkatársat küldeni az eseményre. 
Felhívjuk a kollégák figyelmét, hogy a folyamat a korábbiakban megszokottól eltérően zajlik! 
A Nemzetközi Olimpiai Bizottság bevezet egy új regisztrációs portált a sajtóakkreditációkra vonatkozóan – az írott sajtó képviselőinek, a fotósoknak, valamint a médiajogokkal nem rendelkező televíziós és rádiós műsorszolgáltatóknak ezen a portálon keresztül kell benyújtaniuk az olimpiai játékokról való tudósításra vonatkozó szándéknyilatkozatukat a saját nemzeti olimpiai bizottságukhoz. 
A sajtóakkreditációk elosztása – a korábbiakhoz hasonlóan – továbbra is a nemzeti olimpiai bizottságok hatáskörébe tartozik, bár a NOB a portálon keresztül betekintést nyer az összes benyújtott kérelembe, egyéni akkreditációs kérelemre nem válaszol és nem kezeli azokat. 
A portál linkje 2026. augusztus 31-én nyílt meg, és október 23-áig elérhető lesz az alábbi linken:  
https://pressregistrationportal.la28.org/login
Kérjük a határidők pontos betartását, későn érkező kérelemre a portál nyitvatartása miatt nem lesz lehetőség.  
Az E és EP akkreditációk esetében hírügynökségek, napilapok, hetilapok, havilapok, illetve weboldalak jelentkezését várják, amelyeknek igazolniuk kell, hogy kiemelten foglalkoznak az olimpiai programban szereplő sportágakkal. (Az ingyenes platformokon tárolt vagy üzleti modell nélkül, hobbi jelleggel üzemeltetett weboldalak nem minősülnek szakmainak.)
Ugyanezen az új portálon akkreditálnak az nem jogtulajdonos televíziók is, akik kvótája nagyon korlátozott. Egy tévétársaságtól maximum három személy kaphat akkreditációt, de ez sem garantált. Itt elsősorban országos sugárzású televíziós társaságok jelentkezését fogadja el a Nemzetközi Olimpiai Bizottság.
A jogtulajdonos közvetítőtársaságok (rights holder broadcasters) akkreditációs folyamata a Nemzetközi Olimpiai Bizottság közvetlen hatáskörébe tartozik. 
Ha további kérdések vetődnek fel az akkreditáció folyamatával kapcsolatban, akkor a kollégák tájékozódhatnak a NOB oldalán: https://www.olympics.com/ioc/accred2028
Illetve fordulhatnak a MOB kommunikációs csapatához bizalommal. 




